**ΘΕΜΑ : Ερώτηση περί Τροποποίησης σύμβασης ήσσονος σημασίας μεικτής σύμβασης προμήθειας**

Ημερομηνία υποβολής : ***10/12/2024***

**Ιστορικό:**

Στις 01/07/2022 υπογράφηκε η σύμβαση της προμήθειας με τίτλο: «ΑΝΑΒΑΘΜΙΣΗ ΤΟΥ ΣΥΣΤΗΜΑΤΟΣ ΦΩΤΙΣΜΟΥ ΜΕ ΤΗΝ ΠΡΟΜΗΘΕΙΑ & ΕΓΚΑΤΑΣΤΑΣΗ ΦΩΤΙΣΤΙΚΩΝ ΣΩΜΑΤΩΝ ΤΥΠΟΥ LED ΚΑΙ ΤΗΝ ΠΡΟΜΗΘΕΙΑ ΛΑΜΠΤΗΡΩΝ ΤΥΠΟΥ LED ΕΞΟΙΚΟΝΟΜΗΣΗΣ ΕΝΕΡΓΕΙΑΣ ΣΤΟ ΔΗΜΟΤΙΚΟ ΦΩΤΙΣΜΟ»

Το συνολικό συμβατικό τίμημα ανέρχεται σε 961.857,50, πλέον ΦΠΑ 24% ήτοι 1.192.703,30€

Για την παρούσα διαδικασία έχει εκδοθεί Aπόφαση για την ανάληψη υποχρέωσης / έγκριση δέσμευσης πίστωσης για τα οικονομικά έτη 2022, 2023, 2024, 2025, 2026, 2027, 2028, 2029 & 2030

Η πληρωμή του Αναδόχου πραγματοποιείται ως εξής:

• Μετά την αντίστοιχη ποσοτική παραλαβή των υλικών στην αποθήκη του Δήμου, από την Αναθέτουσα (1η πληρωμή ήτοι 1.000,00€ -έτος 2022).

• Το υπόλοιπο της συνολικής συμβατικής αξίας, ύστερα από την παραλαβή των υλικών και σύμφωνα με τα αναγραφόμενα στον κάτωθι πίνακα:

Ο ανάδοχος παρέδωσε το σύνολο των υλικών, καθώς επίσης και εγκατέστησε τα φωτιστικά σώματα LED σε πλήρη λειτουργία, σε δέκα (10) μήνες ή 300 ημερολογιακές ημέρες από την επομένη της υπογραφής της σύμβασης, δηλαδή έως τις 01/05/2023.

**Ερώτηση:**

Μπορούμε να προχωρήσουμε σε τροποποίηση ήσσονος αξίας της σύμβασης της παραπάνω προμήθειας, με αύξηση του οικονομικού αντικειμένου για ποσό 96.030,00 ευρώ (μη συμπεριλαμβανομένου Φ.Π.Α. 24%), ήτοι 9,98% της αξίας της αρχικής σύμβασης, αφού η σύμβαση είναι μεικτή και δεν έχει ολοκληρωθεί?

Σύμφωνα με το άρθρο 202 του Ν. 4412/2016 *η σύμβαση θεωρείται ότι εκτελέστηκε όταν συντρέχουν οι εξής προϋποθέσεις: α) Σε περίπτωση προμήθειας παραδόθηκε ολόκληρη η ποσότητα ή, σε περίπτωση διαιρετού υλικού, η ποσότητα που παραδόθηκε υπολείπεται της συμβατικής, κατά μέρος που κρίνεται ως ασήμαντο από το αρμόδιο όργανο. Σε περίπτωση παροχής υπηρεσιών αυτές παρασχέθηκαν στο σύνολο τους ή σε περίπτωση διαιρετής υπηρεσίας, το αντικείμενο που παραδόθηκε υπολείπεται του συμβατικού, κατά μέρος που κρίνεται ως ασήμαντο από το αρμόδιο όργανο και έχει παρέλθει η καταληκτική ημερομηνία για την περαίωση της σύμβασης που έχει τεθεί στην διακήρυξη.*

*β) Παραλήφθηκαν οριστικά ποσοτικά και ποιοτικά τα υλικά ή οι υπηρεσίες που παραδόθηκαν.*

*γ) Έγινε η αποπληρωμή του συμβατικού τιμήματος, αφού προηγουμένως επιβλήθηκαν κυρώσεις ή εκπτώσεις και*

*δ) Εκπληρώθηκαν και οι λοιπές συμβατικές υποχρεώσεις και από τα δύο συμβαλλόμενα μέρη και αποδεσμεύθηκαν οι σχετικές εγγυήσεις κατά τα προβλεπόμενα από τη σύμβαση.*

**Απάντηση :**

Το ερώτημά σας αφορά σε Μεικτή Σύμβαση (με προεξάρχουσα – λόγω οικονομικού συμβατικού αντικειμένου - την Σύμβαση προμήθειας).

 Σύμφωνα με το άρθρο 202 του Ν. 4412/2016 *η σύμβαση θεωρείται ότι εκτελέστηκε όταν συντρέχουν οι εξής προϋποθέσεις: α) Σε περίπτωση προμήθειας παραδόθηκε ολόκληρη η ποσότητα ή, σε περίπτωση διαιρετού υλικού, η ποσότητα που παραδόθηκε υπολείπεται της συμβατικής, κατά μέρος που κρίνεται ως ασήμαντο από το αρμόδιο όργανο. Σε περίπτωση παροχής υπηρεσιών αυτές παρασχέθηκαν στο σύνολο τους ή σε περίπτωση διαιρετής υπηρεσίας, το αντικείμενο που παραδόθηκε υπολείπεται του συμβατικού, κατά μέρος που κρίνεται ως ασήμαντο από το αρμόδιο όργανο και έχει παρέλθει η καταληκτική ημερομηνία για την περαίωση της σύμβασης που έχει τεθεί στην διακήρυξη.*

*β) Παραλήφθηκαν οριστικά ποσοτικά και ποιοτικά τα υλικά ή οι υπηρεσίες που παραδόθηκαν.*

*γ) Έγινε η αποπληρωμή του συμβατικού τιμήματος, αφού προηγουμένως επιβλήθηκαν κυρώσεις ή εκπτώσεις και*

*δ) Εκπληρώθηκαν και οι λοιπές συμβατικές υποχρεώσεις και από τα δύο συμβαλλόμενα μέρη και αποδεσμεύθηκαν οι σχετικές εγγυήσεις κατά τα προβλεπόμενα από τη σύμβαση.*

Δεδομένου ότι :

1. Από την γραμματική διατύπωση του Νόμου (άρθρο 202 του Ν. 4412/2016) συνάγεται ότι όταν δεν συντρέχει μία εκ των τεσσάρων ρητά αναφερομένων προϋποθέσεων (όπως στην προκείμενη περίπτωση), η σύμβαση δεν θεωρείται εκτελεσθείσα και
2. του γεγονότος ότι – από την αύξηση του οικονομικού αντικειμένου (με αύξηση του οικονομικού αντικειμένου για ποσό 96.030,00 ευρώ μη συμπεριλαμβανομένου Φ.Π.Α. 24%) - δεν προκύπτει αλλαγή της μορφής της Σύμβασης, κανόνας απαγορευτικός στις Τροποποιήσεις Μεικτών Συμβάσεων, αλλά, τουναντίον παραμένει ο προεξάρχων χαρακτήρας αυτής ως Σύμβαση Προμήθειας

Η εν λόγω Σύμβαση δύναται να τροποποιηθεί με τροποποίηση ήσσονος αξίας της σύμβασης ως Μεικτή Σύμβαση (με προεξάρχουσα την Σύμβαση προμήθειας) της παραπάνω προμήθειας, με αύξηση του οικονομικού αντικειμένου ίσο με 9,98% της αξίας της αρχικής σύμβασης, αφού η σύμβαση είναι μεικτή και δεν έχει ολοκληρωθεί.